ПРЕДЛОГ ЗАКОНА

О ПОТВРЂИВАЊУ СПОРАЗУМА ИЗМЕЂУ

ВЛАДЕ РЕПУБЛИКЕ СРБИЈЕ

И ВЛАДЕ РЕПУБЛИКЕ УЗБЕКИСТАН

О ЕКОНОМСКОЈ САРАДЊИ

Члан 1.

Потврђује се Споразум између Владе Републике Србије и Владе Републике Узбекистан о економској сарадњи, сачињен у Ташкенту, 28. октобра 2025. године, у оригиналу на српском, узбекистанском и енглеском језику.

Члан 2.

Текст Споразума између Владе Републике Србије и Владе Републике Узбекистан о економској сарадњи у оригиналу на српском језику гласи:

**СПОРАЗУМ**  
**ИЗМЕЂУ ВЛАДЕ РЕПУБЛИКЕ СРБИЈЕ И**

**ВЛАДЕ РЕПУБЛИКЕ УЗБЕКИСТАН**

**О ЕКОНОМСКОЈ САРАДЊИ**

Влада Републике Србије и Влада Републике Узбекистан (у даљем тексту: Уговорне стране),

потврђујући пријатељске односе између својих држава и народа,

изражавајући жељу за унапређењем економске сарадње у областима од заједничког интереса засноване на једнакости, узајамној користи и реципроцитету,

узимајући у обзир обострану корист која произлази из пораста трговинске размене и жељу за даљим јачањем међусобних односа, посебно кроз унапређење билатералне трговине, економских веза и ближе сарадње,

имајући у виду обавезе својих држава у складу са међународним споразумима,

договориле су се о следећем:

**Члан 1**

1. Уговорне стране ће, у оквиру свог националног законодавства и поштујући своје међународне обавезе, улагати највеће напоре за развој и јачање економске сарадње у најширем могућем обиму и у свим областима од заједничког интереса и користи.
2. Сарадња у оквиру овог споразума усмерена је на:

* искоришћавање економског потенцијала у циљу даљег јачања билатералних економских односа;
* интензивирање билатералних економских односа, нарочито повећањем обима трговинске размене, као и у областима инвестиција, иновација и организовања економских догађаја;
* развој саобраћајне инфраструктуре;
* развој међурегионалне економске сарадње.

**Члан 2**

Уговорне стране ће настојати да створе повољне услове за јачање економске сарадње, нарочито кроз:

* развој сарадње између привредних субјеката који послују у државама Уговорних страна, укључујући следеће области: лака индустрија, хемијска индустрија, фармацеутска индустрија, медицина и дигитална здравствена заштита, енергетика, индустрија обојених и црних метала, машинска индустрија, пољопривреда, ИТ сектор, стартапи и друго;
* подстицање и подршку у разменама пословних и економских информација, као и контактима надлежних органа у области економске сарадње;
* подстицање заједничке производње у областима од обостране користи;
* основну комуникацију у области сертификације и стандардизације;
* узајамну подршку при организовању сајмова, изложби, симпозијума и сличних догађаја;
* подстицање учешћа малих и средњих предузећа у билатералној економској размени;
* унапређење трговине робом и услугама и дугорочну сарадњу у индустрији, инфраструктури, телекомуникацијама, саобраћају и заштити животне средине;
* развој сарадње у области туризма.

**Члан 3**

У складу са Општим споразумом о царинама и трговини (GATT), Уговорне стране ће једна другој обезбедити третман најповлашћеније нације (MFN).

**Члан 4**

1. Уговорне стране ће основати Мешовиту српско - узбекистанску комисију за економску сарадњу (у даљем тексту: Мешовита комисија).
2. Основни задаци Мешовите комисије су:

* праћење спровођења сарадње у оквиру овог споразума;
* идентификовање области сарадње између Уговорних страна и давање препорука у том циљу;
* израда и усвајање координисаних мера у циљу повећања обима и проширења асортимана узајамне трговинске размене;
* припрема предлога за проширење могућности сарадње између пословних заједница обе земље;
* размена информација од обостраног интереса, укључујући и информације о законодавству и економским програмима;
* подстицање координисане политике у области саобраћаја, транзита и развоја међународне саобраћајне и логистичке инфраструктуре;
* заштита и унапређење права и легитимних интереса привредних субјеката који се баве спољноекономском делатношћу Уговорних страна;
* идентификација проблема који ометају билатералну трговинску и економску сарадњу и предлагање мера за њихово решавање;
* разматрање спорних питања у вези са применом и тумачењем одредаба овог споразума.

**Члан 5**

Састав Мешовите комисије чине представници Уговорних страна, а по потреби у њеном раду могу учествовати и представници привредних заједница.

**Члан 6**

1. Мешовита комисија састаје се једном годишње, или по потреби, на захтев било које Уговорне стране, наизменично у Републици Србији и Републици Узбекистан.
2. На иницијативу било које Уговорне стране може се заказати ванредна седница Мешовите комисије или састанак председавајућих.
3. Датум и дневни ред састанака Мешовите комисије договориће Уговорне стране.
4. Протокол са састанка припрема земља-домаћин, а потписују га шефови обе делегације на крају састанка.

**Члан 7**

Одредбе овог споразума примењују се не доводећи у питање права и обавезе Уговорних страна које проистичу из других међународних споразума чије су њихове државе потписнице.

**Члан 8**

Сви спорови и питања која се односе на примену или тумачење одредаба овог споразума решавају се путем консултација и преговора између Уговорних страна.

**Члан 9**

Свака Уговорна страна може, у целости или делимично, обуставити примену овог споразума из разлога националне безбедности, јавног реда или заштите јавног здравља. О томе се обавештава друга Уговорна страна дипломатским путем најмање 72 сата пре увођења такве мере.

**Члан 10**

1. Овај споразум ступа на снагу тридесетог (30.) дана од дана пријема последњег писаног обавештења, којим Уговорне стране обавештавају једна другу да су испуњене све унутрашње правне процедуре неопходне за његово ступање на снагу.
2. Споразум се закључује на период од пет (5) година и аутоматски ће се продужавати за наредне истоветне периоде, уколико једна од Уговорних страна писаним путем не обавести другу о својој намери да раскине Споразум најмање шест (6) месеци пре истека текућег периода.
3. Споразум се може изменити уз обострану сагласност Уговорних страна посебним протоколима који чине саставни део овог споразума и ступају на снагу у складу са његовим одредбама.

Сачињено у Ташкенту, дана 28. октобра 2025. године, у два оригинална примерка, сваки на српском, узбекистанском и енглеском језику, при чему сви текстови имају подједнаку важност. У случају разлика у тумачењу овог споразума меродаван је текст на енглеском језику.

|  |  |
| --- | --- |
| **ЗА ВЛАДУ**  **РЕПУБЛИКЕ СРБИЈЕ**  **Јагода Лазаревић**  **Министар унутрашње и спољне трговине** | **ЗА ВЛАДУ**  **РЕПУБЛИКЕ УЗБЕКИСТАН**  **Лазиз Кудратов**  **Министар инвестиција, индустрије и трговине** |

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.